สเปนจ่อเหวถูกหั่นเครดิต
หวั่นหนี้เสียภาคแบงก์ลามดันเอสแอนด์พีหั่นเครดิตสเปน2ขั้น
28 เม.ย. 2555

หวั่นหนี้เสียภาคแบงก์ลามดันเอสแอนด์พีหั่นเครดิตสเปน2ขั้น
ปัญหาเศรษฐกิจสเปนเริ่มปะทุหนัก หลังถูกหั่นอันดับความน่าเชื่อ ขณะตัวเลขการว่างงานพุ่งสูงสุดทุบสถิติ
โฮเซ มานูเอล การ์เซีย มาร์กัลโล รัฐมนตรีต่างประเทศของสเปน กล่าวในรายการวิทยุท้องถิ่นเมื่อวันที่ 27 เม.ย.ว่า สเปนกำลังเผชิญกับวิกฤตการณ์ความไม่สมดุลครั้งใหญ่ หลังจากที่ถูกบริษัทจัดอันดับเครดิตสแตนดาร์ด แอนด์ พัวร์ส (เอสแอนด์พี) ลดอันดับเครดิตของสเปนลงมาถึง 2 อันดับ อยู่ที่ BBB+ ท่ามกลางการเปิดเผยอัตราการว่างงานที่พุ่งสูงสุดทุบสถิติในรอบกว่า 20 ปี ไปถึง 24.4% 
“ตัวเลขดังกล่าวถือเป็นเรื่องเลวร้ายสำหรับทุกคนและรัฐบาลด้วย สเปนกำลังอยู่ในวิกฤตของความไม่สมดุลครั้งใหญ่” รอยเตอร์สอ้างคำกล่าวของการ์เซีย มาร์กัลโล 
เอสแอนด์พีได้ประกาศลดอันดับเครดิตพันธบัตรรัฐบาลสเปนลงมา 2 อันดับ จาก A มาอยู่ที่ BBB+ ซึ่งหมายความว่ามีศักยภาพพอประมาณที่จะชำระหนี้ได้ ซึ่งเป็นระดับเดียวกันกับอิตาลี โดยเอสแอนด์พีให้ความเห็นว่า มีความเป็นไปได้ที่รัฐบาลสเปนจะต้องอัดฉีดเงินช่วยเหลือภาคธนาคาร จากปัญหาหนี้เสียภาคอสังหาริมทรัพย์ และยังเรียกร้องไปถึงทุกประเทศในเขตยูโรโซนให้บริหารจัดการหนี้สาธารณะให้ดีขึ้นด้วย
ทั้งนี้ สเปนกำลังอยู่ระหว่างการพิจารณาที่จะตั้งโฮลดิงคอมพานี ขึ้นมา เพื่อแก้ปัญหาหนี้เสียของภาคธนาคารจากการเข้าไปลงทุนในอสังหาริมทรัพย์ ซึ่งเป็นความเสี่ยงสำคัญของสเปนในขณะนี้
ในวันเดียวกัน สำนักงานสถิติแห่งชาติของสเปน ยังได้เปิดเผยอัตราการว่างงานล่าสุดในช่วงไตรมาสแรกของปีนี้ ซึ่งได้ปรับตัวขึ้นสูงที่สุดในรอบกว่า 20 ปี อยู่ที่ 24.44% จาก 22.85% ในไตรมาสก่อนหน้า หรือเท่ากับมีคนตกงานมากถึง 5.64 ล้านคน โดยถือเป็นระดับสูงที่สุดนับตั้งแต่ต้นทศวรรษที่ 90 สูงที่สุดในกลุ่มประเทศอุตสาห กรรมด้วยกัน และยังเลวร้ายมากที่สุดประเทศหนึ่งในโลก 
ทั้งนี้ เศรษฐกิจที่ซบเซาลงมาระยะหนึ่งของสเปนไม่สามารถดูดซับแรงงานนับล้านคน ที่ต้องตกงานภายหลังเกิดวิกฤตการณ์ฟองสบู่อสังหาริมทรัพย์เมื่อปี 2551
ก่อนหน้านี้ไม่นาน ธนาคารกลางสเปนเพิ่งประกาศว่า เศรษฐกิจสเปนในไตรมาสแรกของปี 2555 นี้ ได้กลับเข้าสู่ภาวะถดถอยอีกครั้งแล้วในรอบ 3 ปีมานี้ ท่ามกลางสถานการณ์ที่รัฐบาลต้องเดินหน้ามาตรการอดออม เพื่อลดการขาดดุลงบประมาณอย่างเข้มงวดไปพร้อมกัน จนสเปนกำลังเป็นศูนย์กลางความเสี่ยงของวิกฤตการณ์หนี้สาธารณะยุโรปรอบใหม่
“สเปนกำลังเผชิญกับสถานการณ์ที่ท้าทายมาก ปัญหาหนี้ของภาคแบงก์อาจจะยังไม่ใช่ปัญหาหัวเลี้ยวหัวต่อในช่วงนี้ แต่รัฐบาลก็จำต้องเผยรายละเอียดให้เร็วที่สุดว่าจะแก้ปัญหานี้ได้อย่างไร” ไจล์ส โอเอค นักเศรษฐศาสตร์ของธนาคารดอยช์ แบงก์กล่าวกับรอยเตอร์ส